På Færøerne har det historisk set været nødvendigt og vigtigt at bruge lokale ressourcer fra hav og land–fisk og får. Fårets uld blev og bliver fortsat kartet og anvendt til strik og beklædning. Færøsk strik er i dag blevet en international designvare pga. de unikke, smukke mønstre. Kan du huske Sara Lund fra DR-serien” Forbrydelsen”? Hendes sweater var fra Guðrun & Guðrun. Uld og strik danner også rammen for mere eksperimenterende kunstnere som eksempelvis Randi Samsonsen, der peger på, at strik har potentiale til noget helt nyt. Strik kan også bruges til at skabe skulpturer med. Et udvalg af de mange karakteristiske strikmønstre kan ses i Astrid Andreasens strikkede værk Babyboom med de mange sammenstrikkede trøjer.